སྐྱུར་ལོག་གི་ཕོ་ལོག་ནི།མར་གསར་ཞུ་ཙམ་བཞུས་པའི་ནང་སྐྱུར་ལོག་གཙབས་མ་དང་ཕྱེ་མ་ཀ་ར་བསྲེ་དཀྲུག་བྱས་པ་ནང་རྫོང་བྱས་ནས་མོག་མོག་གི་དབྱིབས་སུ་བཅས་ཏེ་ཆུར་བཙོ་བ་ཡིན་ལ།ཕོ་ལོག་འདི་གཉིས་ཀྱི་ནང་རྫོང་མར་དང་མར་ཁུ་ཡིན་པས་ཕྱེ་ལེབ་བཟོ་བའི་གྲོ་ཕྱེའི་ནང་འབོལ་རྫས་མང་མི་ཉན་པ་དང་།མར་གྱི་ཕོ་ལོག་བཟོ་བའི་རྒྱུ་མར་རྗེན་པ་ལས་བཟོ་དགོས་པ་དང་།འདི་གཉིས་ཀ་ཆུར་བཙོ་བ་ལས་རླངས་བཙོ་བྱེད་ན་མར་རྗེན་ཕྱིར་འཇིབ་པ་དང་སྐྱུར་ལོག་གི་ཕྱིའི་ཕྱེ་ལེབ་གས་འོང་བ་ཡིན།གོང་གི་ཕོ་ལོག་རིགས་གཉིས་ནི།ཁམས་མི་ཉག་ཕྱོགས་སུ་དར་བའི་ཟས་རིགས་ཤིག་ཡིན་ཕྱིན་མི་ཉག་ཕོ་ལོག་ཅེས་ཟེར་ཏེ།ཤ་མི་ཟ་བའི་དགེ་འདུན་པ་སོགས་ལ་དྲང་བྱའི་ཟས་རིགས་བཅུད་ཅན་ཞིག་ཡིན།།དཀར་ཡོལ་ཚོད་མོག་ནི།གོང་དུ་བཤད་ཟིན་པའི་ཤ་མོག་གི་ནང་རྫོང་དཀར་ཡོལ་དུ་བླུགས་ནས་རླངས་བཙོ་བྱེད་པ་ཞིག་སྟེ།ཟ་མཁན་མི་གྲངས་དང་མཚུངས་པའི་དཀར་ཡོལ་གྱི་ནང་དུ་བཙོས་ཟིན་པའི་དཀར་ཡོལ་ཚོད་མོག་དེ་མོག་ཕྲུ་ལས་བླངས་མ་ཐག་ཏུ།ལོགས་སུ་བཟོས་པའི་གོ་རེ་བཙོས་མའམ་བསྲེགས་མ་གང་རུང་གི་སྤོད་བྱས་ནས་ཟ་བའི་མོག་མོག་གཞན་ལས་ཁྱད་པར་ཅན་ཞིག་ཡིན་ལ།ཤ་མོག་གི་ནང་རྫོང་དུ་ཆུ་མང་ཙམ་བླུགས་ན་ཁུ་བ་འཐུང་རྒྱུ་ཡོད་པས་སྤོད་དེ་ལས་ཞིམ་པ་ཞིག་གོ།མཐུན་སྒྲིལ་མོག་རྒན་མ་ནི།ཚོད་མོག་གི་ནང་རྫོང་གང་འདོད་ཚད་ལྡན་དུ་བྱ།དེ་ནས་གྲོ་ཕྱེ་ལེགས་པར་བརྫིས་ཏེ་མོག་ཕྲུའི་རྩེག་གཅིག་ཧ་ལམ་གང་བའི་ཚད་ཀྱི་ཕྱེ་ལེབ་ཆེན་པོའི་ནང་ཚོད་མོག་གི་ནང་རྫོང་བཅུག་སྟེ་དབྱིབས་ལེགས་པར་བཅས་ནས་རླངས་བཙོ་བྱ།ཚོས་ཟིན་པ་དང་མོག་ཕྲུའི་རྩེག་དང་བཅས་མདུན་ཅོག་ཏུ་བཞག་ནས་མི་ཚང་མས་ཟ་ཐུར་དང་ཁེམ་བུས་མཉམ་ཟ་བྱེད་པ་ཞིག་ཡིན་ཕྱིན་མཐུན་སྒྲིལ་ཚོད་མོག་ཅེས་པའི་ཐ་སྙད་བཏགས་པ་དང་།མོག་མོག་གི་རིགས་ཧ་ཅང་ཆེ་བ་ཞིག་ཡིན་པའི་ཆ་ནས་མོག་རྒན་མ་ཞེས་འབོད་དེ།སྲོལ་འདི་ཁམས་འབའ་ཐང་དུ་དར་ཞིང་།དུས་ཆེན་དང་སྟོན་མོ་སོགས་ཀྱི་སྐབས་མཐུན་སྒྲིལ་མོག་མོག་བཟོ་བར་དབྱིབས་པད་འདབ་ལྟ་བུའི་སྟེང་བཀྲ་ཤིས་རྟགས་མཚན་གྱི་རི་མོ་དང་ཡི་གེ་སོགས་ཀྱང་བཀོད་ཡོད་དོ།།